ፕሬዝዳንት ሙሃመዱ ቡሃሪ ስልጣናቸውን ጥሪት ለመሰብሰብ እንዳልተጠቀሙበት ገለጹ
              ፕሬዚዳንቱ ይህን ያሉት ባለፈው ረቡዕ ለሁለተኛ ጊዜ ለፕሬዚዳንትነት መመረጣቸውን ተከትሎ ቃለ መሃላ ከመፈፀማቸው በፊት ሃብታቸውን በዝርዝር እንዲያሳውቁ በተጠየቁበት ጊዜ ነው። በጊዜውም 270 የቀንድ ከብቶች፣ 25 በጎች፣ 5 ፈረሶችና የተለያየ ዝርያ ያላቸው ወፎች እንዳላቸው አስታውቀዋል።እንደ 'ዴይሊ ትረስት' ከሆነ የፕሬዚዳንቱ ሃብት በ2015ቱ ምርጫ ሲያሸንፉ ካሳወቁት ንብረት የተለየ ጥሪት አላፈሩም። ፕሬዚዳንቱ በናይጄሪያም ሆነ ከአገሪቱ ውጭ አዲስ ቤት የላቸውም፣ የአክሲዮን ድርሻም ሆነ አዲስ የሒሳብ ቁጥር (የባንክ አካውንት) የላቸውም።ይሁን እንጂ ጋዜጣው የፕሬዚዳንት ጽ/ቤቱን ጠቅሶ እንደዘገበው ቡሃሪ በካዱና፣ ዳውራ፣ ካኖ እና አቡጃ አምስት ቤቶች እንዲሁም ሁለት ሰፋፊ የእርሻ መሬት ያላቸው ሲሆን አንዱ በካኖ ሲገኝ ሌላኛው በፖርት ሃርኮርት ይገኛል።ፕሬዚደንት ቡሃሪ ከሌሎች የአገሪቱ ፖለቲከኞች በተሻለ ለታማኝነታቸው አጥብቀው ይሰራሉ። በምርጫ ዘመቻቸውም መጥረጊያን እንደ ምልክታቸው የተጠቀሙ ሲሆን ዓላማቸውም በፖለቲካው ውስጥ ያሉ ችግሮችን ማፅዳት እንደሆነ ሲናገሩ ቆይተዋል። 